อัสแซสซินส์ครีด วัลฮัลลา

| อัสแซสซินส์ครีด วัลฮัลลา |
| --- | --- |

ผู้พัฒนา: ยูบิซอฟต์ มอนทรีออล
ผู้จัดจำหน่าย: ยูบิซอฟต์
กำกับ: อัชราฟ อิสมาอิล อีริก แบ็พติซัท
อำนวยการผลิต: จูเลียน ลาแฟรีแยร์
ออกแบบ: โยฮัน คาซัวซ์
โปรแกรมเมอร์: โกลด์ ล็องแกล
ศิลปิน: ราฟาแอล ลาโกสต์
เขียนบท: ดาร์บี แมกเดวิต
แต่งเพลง: เยสเปอร์ คึด ซาราห์ แชชเนอร์ ไอนาร์ เซลวิค
ชุด: อัสแซสซินส์ครีด
เอนจิน: ยูบิซอฟต์ แอนวิล
เครื่องเล่น: ไมโครซอฟท์ วินโดวส์ เพลย์สเตชัน 4 กูเกิล สตาเดีย เอกซ์บอกซ์วัน เอกซ์บอกซ์ซีรีส์เอกซ์/เอส เพลย์สเตชัน 5
วางจำหน่าย:  10 พฤศจิกายน 2563 วินโดวส์, PS4, สตาเดีย, เอกซ์บอกซ์วัน, เอกซ์บอกซ์ซีรีส์เอกซ์/เอส ทั่วโลก: 10 พฤศจิกายน 2563 เพลย์สเตชัน 5 AU: 12 พฤศจิกายน 2563 NA: 12 พฤศจิกายน 2563 EU: 19 พฤศจิกายน 2563 
แนว: แอ็กชันเล่นตามบทบาท
รูปแบบ: ผู้เล่นเดี่ยว
อัสแซสซินส์ครีด วัลฮัลลา (อังกฤษ: Assassin's Creed Valhalla) เป็นวิดีโอเกมประเภทแอ็กชันเล่นตามบทบาทที่ได้รับการพัฒนาขึ้นโดยยูบิซอฟต์ มอนทรีออล และเผยแพร่โดยยูบิซอฟต์ เป็นภาคใหญ่อันดับที่สิบสองในชุดอัสแซสซินส์ครีด และเป็นภาคที่สืบมาจากอัสแซสซินส์ครีด โอดิสซี ที่ถูกปล่อยออกมาในปี 2561 ท้องเรื่องในเกมนี้อยู่ในช่วงคริสต์ศักราช 872 ถึง 878 โดยตัวเกมเล่าเรื่องราวสมมติในระหว่างการขยายดินแดนของไวกิงเข้าสู่เกาะอังกฤษ ผู้เล่นรับบทบาทเป็นเอโวร์ วารินโดตตีร์ ผู้จู่โจมชาวไวกิงที่พยายามสร้างเผ่าไวกิงใหม่ในอังกฤษ และได้เข้าไปผัวพันกับความขัดแย้งที่มีมาอย่างยาวนานหลายศตวรรษ ระหว่างกลุ่มภารดรภาพแห่งอัสแซสซินส์ผู้ซึ่งต่อสู้เพื่อสันติภาพและเสรีภาพ และอัศวินเทมพลาร์ผู้ซึ่งปรารถนาสันติภาพโดยการควบคุมและครอบงำ ส่วนเนื้อเรื่องยุคปัจจุบันมีท้องเรื่องอยู่ในศตวรรษที่ 21 และดำเนินเรื่องโดยไลลา แฮสซัน สมาชิกกลุ่มอัสแซสซินส์ที่ย้อนเวลากลับไปศึกษาความทรงจำของเอโวร์ เพื่อหาวิธีกอบกู้โลกจากการถูกทำลาย
การพัฒนาเกมเริ่มต้นขึ้นในปี 2560 ช่วงประมาณการเปิดตัวเกมอัสแซสซินส์ครีด ออริจินส์ โดยมียูบิซอฟต์ มอนทรีออลเป็นผู้นำการพัฒนาต่อมาอีกเป็นเวลาสามปี โดยการช่วยเหลือจากสตูดิโออื่น ๆ อีก 14 แห่งทั่วโลกของยูบิซอฟต์รวมถึงสเปราซอฟต์ โดยมีผู้เกี่ยวข้องกับการพัฒนาเกมในชุดอัสแซสซินส์ครีดจำนวนมากที่ร่วมในการพัฒนาภาควัลฮัลลา รวมไปถึงอัชราฟ อิสมาอิล ผู้ซึ่งเคยรับหน้าที่ผู้กำกับศิลป์ของเกมอัสแซสซินส์ครีด 4: แบล็กแฟล็ก (2556) และเกมภาคออริจินส์, ดาร์บี แมกเดวิต ผู้เขียนบทในภาคแบล็กแฟล็ก และอัสแซสซินส์ครีด: เรฟเวอเลชันส์ (2554) และผู้ร่วมเขียนบทในอัสแซสซินส์ครีด ยูนิตี (2557) และยังมีเยสเปอร์ คึดและซาราห์ แชชเนอร์ ผู้แต่งเพลงของเกมร่วมกับไอนาร์ เซลวิค ในทำนองเดียวกันกับภาคออริจินส์ และ โอดิสซี ทีมงานได้ศึกษาวิจัยอย่างละเอียดเกี่ยวกับช่วงเวลาท้องเรื่องของเกม เพื่อทำให้โลกของเกมมีความถูกต้องตามประวัติศาสตร์ให้มากที่สุดเท่าที่จะทำได้ และยังได้รับแรงบัลดาลใจจากตำนานเทพนอร์สมาเป็นองค์ประกอบบางอย่างในการเล่าเรื่องด้วย ทีมงานยังพยายามแก้ไขปัญหาต่าง ๆ ที่พบในภาคโอดิสซีด้วย เช่น ความยากจนเกินไป การให้ความสนใจในความขัดแย้งระหว่างอัสแซสซินและเทมพลาส์ที่น้อยเกินไป และการขาดองค์ประกอบในเกมอัสแซสซินส์ครีดดั้งเดิม เช่น การแอบในหมู่ชน (social stealth)
วัลฮัลลา ถูกเผยแพร่ลงในไมโครซอฟท์ วินโดวส์ เพลย์สเตชัน 4 เอกซ์บอกซ์วัน เอกซ์บอกซ์ซีรีส์เอกซ์และซีรีส์เอส และสตาเดีย ในวันที่ 10 พฤศจิกายน 2563 และในรุ่นเพลย์สเตชัน 5 ในวันที่ 12 พฤศจิกายน ตัวเกมได้รับการวิจารณ์เชิงบวกโดยทั่วไป โดยได้รับการยกย่องในด้านการเล่าเรื่อง ตัวละคร การพากย์เสียง ภาพ เพลงประกอบ การออกแบบโลกในเกม และการเชื่อมโยงระหว่างกันของกิจกรรม ในขณะที่ถูกวิพากษ์ในด้านความยาวของเกม ปัญหาด้านเทคนิค และโครงสร้างเกมที่ซ้ำเดิม นอกจากนี้ยังก่อให้เกิดความขัดแย้งในช่วงแรกในหมู่ผู้เล่น ในแง่ของการจัดลำดับความสำคัญด้านธุรกรรมไมโครทรานแซกชันในมุมของยูบิซอฟต์มากกว่าการอัปเดตเกมด้วย เกมในภาคนี้มีการเปิดตัวยิ่งใหญ่ที่สุดในบรรดาซีรีส์อัสแซสซินส์ครีด โดยมียอดจำหน่ายมากที่สุดภายในสัปดาห์แรก และกลายเป็นเกมที่ทำกำไรให้กับยูบิซอฟต์มากที่สุดตลอดกาลอันดับที่สอง ยูบิซอฟต์ยังมีการสนับสนุนภาควัลฮัลลา ด้วยเนื้อหาดาวน์โหลดเพิ่มเติมได้หลายรายการ รวมถึงส่วนขยายเนื้อเรื่องแบบชำระเงิน 3 ส่วน กิจกรรมต่าง ๆ ในเกม และโหมด Discovery Tour พร้อมไกด์นำผู้เล่นสำรวจโลกแห่งอังกฤษยุคกลางและนอร์เวย์เพื่อจุดประสงค์ด้านการศึกษา